ועדת החינוך, התרבות והספורט, כנסת 24, פרוטוקול מספר 185, 2022-07-24 10:00

משה טור פז: ישיבת ועדת החינוך, התרבות והספורט מתכנסת היום, ה-24.7, בזמן פגרת הבחירות, על מנת לדון בנושא תעריף ביטוח תאונות אישיות לתלמידים לשנת הלימודים תשפ"ג.

משה טור פז: הכנסת לא פעילה בימים אלה, לכן זה רק מדגיש את חשיבות הנושא שאנחנו מתכנסים בו היום.

משה טור פז: ניתן אישור חריג לדיון הזה בגלל חשיבותו, בגלל חשיבות החינוך, בשאיפה שגם נקבל החלטות בנושא תעריף הביטוח של תאונות אישיות.

משה טור פז: אנחנו בוועדת החינוך מתכנסים כל שנה – הייתה לי הזכות להיות פה גם בשנה שעברה – בדיון על נושא תשלומי ההורים.

משה טור פז: זה דיון לא קל, כי אנחנו שואפים לחינוך שהוא נגיש לכולם, שהוא כמה שיותר חינם, שנותן שוויון הזדמנויות לכל אדם ללא קשר לרקע שממנו הוא בא.

משה טור פז: דיון תשלומי הורים מנקז אליו את כלל הרצונות והשאיפות האלה.

משה טור פז: אנחנו בוועדה, על מנת לעשות את ה"פריימינג", כבר ערכנו דיון וקיבלנו החלטה לפני מספר חודשים להעלות את תשלומי הביטוח מ-49 ל-57 שקלים.

משה טור פז: המדינה בדיון הזה היא הרגולטור, כאשר את הביטוח עורכות מ-2016 הרשויות המקומיות.

משה טור פז: עכשיו מבקש מאיתנו המשרד לעדכן עלייה נוספת, כשאנחנו נשמע מיד מהמנכ"לית מדוע.

משה טור פז: הדיון הזה הוא דיון מהותי, הוא חלק מדיון רחב יותר שיגיע לוועדת החינוך בשבועות הקרובים בנושא תשלומי ההורים.

משה טור פז: אמרנו בשנה שעברה למשרד החינוך שאנחנו מצפים לקראת השנה להכין מתווה רב שנתי להורדה בתשלומי הרשות, לא בתשלום הזה, וזאת ציפייתנו גם לקראת הדיון הבא.

משה טור פז: הסוגיה היום היא סוגיה אחת, ממוקדת בנושא תשלום החובה על ביטוח.

משה טור פז: כמה מילים על ביטוח.

משה טור פז: מי מכם שהיה איש חינוך, מי מכם שהיה מנהל בית ספר - זכיתי לעשות את שני הדברים האלה – יודע עד כמה ביטוח הוא דבר משמעותי לתלמידים, בדגש על התלמידים מהמקומות המוחלשים.

משה טור פז: לחלק גדול מאוכלוסיית ישראל יש ביטוחים פרטיים.

משה טור פז: כאשר אתה תובע את הביטוח הפרטי אתה מקבל מענה שהוא בדרך כלל גם יותר גבוה וגם יותר מהיר.

משה טור פז: יש אוכלוסיות בישראל שאין להן ביטוח והביטוח שאנחנו נדון בו היום הוא הביטוח היחיד ששומר ומגן על הילדים שלהן, לכן החשיבות שהכיסוי הביטוחי הזה יהיה אמין, רציני, מקצועי, ייתן מענה מקסימאלי.

משה טור פז: מנכ"לית משרד החינוך, בבקשה.

דלית שטאובר: התכנסנו כאן כדי לאשר את מחיר הביטוח לתאונות אישיות, זאת למרות שהייתה התכנסות כזאת לפני כשישה שבועות שהתוצאה שלה הייתה שלא נבחר זוכה למכרז.

דלית שטאובר: אם לא נקבל היום החלטה ולא נצא באופן מיידי למכרז נוסף, המשמעות היא שב-1 בספטמבר ילדי ישראל לא יהיו מבוטחים, כשילדים לא מבוטחים ימנעו את פתיחת שנת הלימודים.

דלית שטאובר: על מה אנחנו באים לדבר היום?

דלית שטאובר: בשל הכשל של המכרז הקודם אנחנו מבקשים, זאת לאחר חשיבה ולאחר היוועצות, לאשר מחיר פרמיה של 69 שקלים.

דלית שטאובר: כתוצאה מהצורך להעלות את מחרי הפרמיה, וחשוב לי מאוד להדגיש את זה, סך כל תשלומי ההורים לא יעלו.

דלית שטאובר: השרה ד"ר יפעת שאשא ביטון כבר הודיעה בסוף השבוע שהיא פועלת יחד עם שר האוצר אביגדור ליברמן שכלל תשלומי ההורים לא יעלו, כשההסבר לכך יינתן בישיבה שתדון בתשלומי ההורים.

דלית שטאובר: מכיוון שהיום הדחיפות והחשיבות היא בשל העובדה שאנחנו נמצאים בנקודת זמן אפס של לפני פתיחת שנת הלימודים, אנחנו מבקשים את האישור לתשלום הפרמיה לביטוח תאונות אישיות.

דלית שטאובר: עד שנת 2016 הביטוח לתלמידים התבצע על ידי הרשויות המקומיות.

דלית שטאובר: ועדת החינוך אישרה בשנת 2015 פרמיה של 75 שקלים כתוצאה ממצב אי שוויוני שנוצר בין הרשויות המקומיות.

דלית שטאובר: החוק תוקן כדי ליצור קולקטיב מוזיל.

דלית שטאובר: הוא גם הצליח במשך שש השנים האחרונות, אבל במכרז האחרון התוצאה הייתה ללא זוכה, לכן אנחנו נמצאים פה בעיתוי הקריטי הזה של פתיחת שנת הלימודים.

דלית שטאובר: הרגישות לנטל התשלומים על ההורים היא בראש מעייני כולנו, ללא יוצא מן הכלל, ולכן נטל התשלומים על ההורים לא יעלה כתוצאה מזה.

דלית שטאובר: שרת החינוך ושר האוצר פועלים יחד כדי שהנטל על ההורים לא יעלה כתוצאה מעליית הפרמיה.

תמי סלע: האם מדברים פה כמו בשנים קודמות על אישור לשלוש שנים, זאת אומרת, תשפ"ג ועוד שנתיים נוספות?

תמי סלע: צריך לאשר גם את דמי המילוט המרביים שהמבטח יכול לגבות מהסוכנים, בדרך כלל 3%.

משה טור פז: שלטון מקומי, בבקשה.

נועה בן אריה: אנחנו נמצאים תחת מסגרת חוקית שמחייבת את השלטון המקומי להבטיח שעם פתיחת שנת הלימודים כל תלמיד במדינת ישראל יהיה מבוטח בביטוח תאונות אישיות.

נועה בן אריה: עצם זה שהחוק שונה והפך להיות למכרז שמפורסם עם מחיר פרמיה מקסימאלי, הוא תוצאה של שנים שבהן העלות הביטוחית, הפרמיה שהושתה על ההורים השתנתה בין רשות אחת לאחרת והיו רשויות שבהן הפרמיות יכלו להגיע גם ל-200 שקלים - זה קרה בעיקר ברשויות יותר חלשות, יותר קטנות שבהן הכוח והיכולת לייצר ביטוח במחיר סביר היה מוגבל הרבה יותר.

נועה בן אריה: לפני שיצאנו לדרך בחקיקת החוק, הוועדה כאן אישרה מחיר של 75 שקלים.

נועה בן אריה: כאשר השתנה החוק והגענו לעולם שבו אנחנו נמצאים כעת, השאיפה של כולנו הייתה שנייצר איזו שהיא מסגרת מחירים נמוכה הרבה יותר מבעבר שתושת על ההורים.

נועה בן אריה: הדבר הזה צלח במשך מספר שנים.

נועה בן אריה: אפשר בהחלט לברך על כך שבמשך שש שנים המחירים היו נמוכים באופן דרמטי ממה שהכרנו לפני תיקון החוק.

נועה בן אריה: כעת אנחנו נמצאים בפני אירוע לא פשוט שמחייב אותנו לבצע איזה שהוא עדכון של מחיר הפרמיה.

נועה בן אריה: הסיטואציה אם לא נאשר את השינוי במחיר הפרמיה, תוביל לתוצאה הרת אסון שבה האחריות שמוטלת על השלטון המקומי לא תוכל להתבצע בפועל ולא נוכל לפתוח את שנת הלימודים ב-1 בספטמבר.

נועה בן אריה: השינוי היחיד שאנחנו מבקשים כאן היום הוא עדכון הפרמיה, אנחנו לא נוגעים בדמי המילוט, אנחנו לא משנים אותם, כפי שהם נקבעו כך הם ייוותרו.

נועה בן אריה: פרק הזמן שנותר לנו כדי להבטיח שהביטוח הזה יצא לדרך הוא כמעט אפסי, כי אנחנו חייבים לפתוח את שנת הלימודים.

נועה בן אריה: ב-31 באוגוסט הביטוח הקיים יפקע.

נועה בן אריה: ההליך המכרזי דורש את הזמן שלו, אנחנו חייבים לצאת למכרז.

נועה בן אריה: אי קבלת החלטה היום, או אי אישור הדברים היום, יותיר אותנו בפני מסגרת זמנים בלתי אפשרית, מה גם שכבר היום היא נראית כמו מרוץ אחרי הזמן.

נועה בן אריה: אנחנו ממש מפצירים בכם לקיים את הדיון הזה כדיון ענייני ולאפשר לנו לצאת לדרך כדי להבטיח פתיחה תקינה של שנת הלימודים עבור כל תלמידי ישראל.

דלית שטאובר: ההחלטה להגיע לכאן התקבלה לאחר היוועצות ושיתוף ההורים, מתוך הבנה שבשום פנים ואופן אף אחד מהצדדים שיושבים כאן לא רוצה להפחית את סכום הכיסוי עבור המשפחות החלשות האלו שבמקרה אסון הן אלו שנפגעות יותר.

דלית שטאובר: אנחנו נמצאים כאן מתוך הבנה שזאת הדרך הנכונה להתקדם בתהליך.

משה טור פז: חבר הכנסת שיין, בבקשה.

יוסף טייב: אסור שוועדת החינוך של הכנסת תהפוך לבמה שכל פעם מגיעים לקראת שנת הלימודים ומאיימים - זו לא התנהלות, זה מינהל לא תקין.

יוסף טייב: כל האמירות האלו שאם לא תשבו יקרה משהו, זה כשל ניהולי גדול של הרשויות המקומיות ושל משרד החינוך.

יוסף טייב: לא משנה אם זה כשל מכרזי או כשל אחר, זה עדיין כשל.

יוסף טייב: לבוא אלינו כל פעם לקראת שנת הלימודים ולאיים ששנת הלימודים לא תיפתח - מנטליות שאי אפשר לסבול אותה.

יוסף טייב: הגעתם לדיון כאן כרגע בלי לעשות שיעורי בית, וגם התוצאות שנתתם לנו הן לא תוצאות מספקות.

יוסף טייב: התקבלו החלטות בוועדת החינוך אחרי דיונים מאוד רציניים לגבי תשלומי ההורים.

יוסף טייב: את תשלומי ההורים העלינו בשמונה שקלים למרות הסתייגויות שהיו פה.

יוסף טייב: כרגע מבקשים להעלות ב-12 שקלים.

יוסף טייב: צריך להיות פה אחראים, אבל צריך גם להבין שהאחריות לא יכולה ליפול רק כאן.

יוסף טייב: זה לא עניין של ציוצים כי ציוצים זה טוב לפופוליזם בתוך הדבר הזה, זה עניין רציני של האחריות שלנו.

יוסף טייב: אני כמובן איש פוליטי, אני לא יושב פה כחסיד אומות עולם ומשוחרר מפוליטיקה.

יוסף טייב: אתמול ניהלתי שיחות ארוכות עם שר האוצר שמבין את הדבר הזה, מבין את הצרכים, קשוב לכל הדברים האלה.

יוסף טייב: אנחנו לא יכולים לחשוב על שנת לימודים שלא נפתחת, גברתי המנכ"לית, זאת לא אופציה בישראל.

יוסף טייב: אין דבר כזה ששנת לימודים לא נפתחת.

יוסף טייב: כל הרעיון הזה שכל פעם מישהו מהרשויות אומר ששנת הלימודים לא תיפתח זה דבר שצריך להוציא מהלקסיקון.

יוסף טייב: הנחת העבודה שצריכה להיות זה שהיא תיפתח ויימצאו המשאבים, רק צריך לדעת איך.

משה טור פז: חברת הכנסת מואטי, בבקשה.

אמילי חיה מואטי: אני ממש מתנגדת להעלאת תשלומי הורים, בטח ובטח ב-20% שזה חסר פרופורציות.

אמילי חיה מואטי: תלמידים שיש להם, יש להם גם ביטוח אישי, יש להם ביטוח פרטי.

אמילי חיה מואטי: אנחנו מדברים על אלה שעבורם הביטוח הזה הוא קריטי.

אמילי חיה מואטי: אני חושבת שהסיפור כאן הוא לא כמה, למה, או מי אשם בהעלאה הזאת, הסיפור כאן הוא חלוקה לא הגיונית ולא צודקת.

אמילי חיה מואטי: המטרה של ההתכנסות הזאת היא לחשוב איך האוצר והחינוך סופגים את הסכום הזה ולא ההורים.

אמילי חיה מואטי: תקשיבו, אין בזה שום היגיון.

אמילי חיה מואטי: ככל שאני שוברת את הראש, ושברתי את הראש כל הלילה, יש כאן הזנחה של סקטורים שלמים ומי שישלם את המחיר זה המוחלשים ביותר בחברה.

אמילי חיה מואטי: אנחנו לא עושים עכשיו טובה להורים בגלל שיושב פה הנציג שלהם.

אמילי חיה מואטי: אגב, אני חשה את עצמי לחלוטין נציגה של ההורים כי יש לי שתי בנות במערכת החינוך.

אמילי חיה מואטי: אם מדינת ישראל לא מאפשרת מעטפת למוחלשים ביותר, כולנו יכולים להתקפל וללכת.

משה טור פז: תשלומי ההורים הם לא הדיון היום.

משה טור פז: אנחנו עוסקים היום בתשלום החובה, בנדבך האחד שמתבקש כאן - העלייה מ-57 ל-69 שקלים.

אמילי חיה מואטי: בסוף אתה מוציא ממשק בית עוד כסף.

דלית שטאובר: שרת החינוך כבר אמרה והתחייבה בסוף השבוע שהיא פועלת יחד עם שר האוצר שסך כל תשלומי ההורים לא יעלו בעקבות העלאה הזאת.

דלית שטאובר: העלאה הזאת תרד מסעיפים אחרים שיפורטו בדיון על תשלומי ההורים.

דלית שטאובר: אנחנו כאן רק כדי לאפשר את יציאת המכרז לביטוח.

אמילי חיה מואטי: אפשר לראות את זה מראש לפני שאנחנו מצביעים?

דלית שטאובר: יהיה דיון על תשלומי הורים.

דלית שטאובר: היום הדיון הוא על סעיף הביטוח בשל דחיפות הזמנים.

משה טור פז: חבר הכנסת טל, בבקשה.

אלון טל: כשבוחנים בעיה חברתית כדאי להסתכל על המגמה, לא על איזה תצלום רגעי.

אלון טל: שמענו כבר שהאתגר של צמצום תשלומי הורים הוא אתגר שאנחנו מתמודדים איתו במשך שנים בהצלחה.

אלון טל: יש לנו שרת חינוך ששמה לנגד עיניה את העניין של צמצום פערים חברתיים ועשתה לא מעט כדי לעשות את זה.

אלון טל: כשבאה המנכ"לית של המשרד ואומרת שלא תהיה עלייה בתשלומי הורים ואז חברת ועדה טוענת שכן, אני חושב שזה לא מקובל.

אלון טל: אני רוצה לחזק את ידיה של שרת החינוך שעשתה מאמץ כדי שהתקציב הכללי יספוג את העלייה הזאת.

אלון טל: הביטוח הזה הוא הצעד הכי חברתי שנוכל לעשות, כי הוא מבטיח לאוכלוסיות מוחלשות שילדיהן יוצאים לבית ספר וחוזרים ממנו שאם חס וחלילה יקרה משהו הן יהיו מכוסות.

אלון טל: אני תומך בהצעה הזאת, אני שמח מאוד ששר האוצר ושרת החינוך הגיעו להבנות כדי לא לעשות את זה על חשבון ההורים אלא על חשבון התקציב הנוכחי.

אלון טל: כל הכבוד על התושייה, בוודאי שאנחנו תומכים.

משה טור פז: חבר הכנסת דוידסון, בבקשה.

סימון דוידסון: אנחנו נמצאים בנקודה שאנחנו לא יכולים להתעסק בפוליטיקה.

סימון דוידסון: אם אנחנו לא נאשר את זה היום, ואני לא מזלזל בשקל אחד של תוספת להורים, אנחנו פשוט לא נוכל להתחיל את שנת הלימודים.

סימון דוידסון: כשאנחנו מדברים על ביטוח, אנחנו צריכים לזכור שזה לא רק לבית הספר, מדובר גם על השעות אחר הצוהריים, על החינוך הבלתי פורמאלי, ואני אומר את זה כאחד שהדגל של הספורט והפעילות אחר הצוהריים מאוד מאוד חשובים לו.

סימון דוידסון: צריך לזכור שהילדים האלה אחר הצוהריים צריכים להגיע גם לחוגים, גם לתנועות הנוער.

סימון דוידסון: במידה ולא נגיע לתאריך הזה עם ביטוח לא נוכל גם את זה לעשות.

סימון דוידסון: כמו שאמרתי ליושב ראש הנהגת ועד ההורים, צריך לדעת לפעמים על מה להילחם.

סימון דוידסון: אני שמח שהתוספת הזאת תרד מתשלומי ההורים ושזאת לא תוספת נוספת על ההורים.

סימון דוידסון: אנחנו נילחם על כל הנושא של תשלומי ההורים, וגם עשינו את זה בוועדה כשהוספנו עוד 60 מיליון שקל כדי שמנהלים יוכלו להגדיל את העזרה ב-1,500 שקלים למשפחות שצריכות את הכסף הזה.

סימון דוידסון: אני רוצה לברך את משרד האוצר ואת משרד החינוך שמבינים שגם שקל אחד תוספת הוא משמעותי.

סימון דוידסון: אנחנו ניאבק בוועדה על כל שקל נוסף בתשלומי ההורים, אבל היום צריך לאשר את הנושא הה של הביטוח.

משה טור פז: חבר הכנסת פרוש, בבקשה.

מאיר פרוש: כשמדברים על דמי ביטוח תאונות אישיות לתלמידים, האם הכוונה היא לכלל תלמידי ישראל?

דלית שטאובר: כן, כלל תלמידי ישראל.

משה טור פז: 3 עד 18, 2.5 מיליון תלמידים נכון לשנה הזאת.

דלית שטאובר: לכל הזרמים ולכל סוגי הפיקוח.

משה טור פז: חבר הכנסת בגין, בבקשה.

זאב בנימין בגין: גם את מי שמתנגד או את מי שאומר שהוא מתנגד צריך לשאול, במידה וההחלטה לא עוברת היום, מה החלופה המוצעת.

זאב בנימין בגין: אני חושב שאישור ההחלטה זו מידת האחריות המזערית שצריך לקיים כל חבר כנסת, קל וחומר חבר כנסת מן הקואליציה.

זאב בנימין בגין: אינני חבר הוועדה, אני רק ממלא מקום, לכן למזלי אני לא קורא את כל הציוצים בקבוצה שכנראה, כפי שהבנתי מחבריי, צויצו אמש או בימים קודמים.

זאב בנימין בגין: הקואליציה מהבחינה הזאת חיה וקיימת.

זאב בנימין בגין: השרים בקואליציה עדיין נהנים מיכולת העשייה בתפקידם ויכול להיות שגם יתמידו בכך עוד שנים רבות על פי תוצאות הבחירות.

זאב בנימין בגין: אני חושב שזה מחייב את כולנו להביע הסתייגויות כאלו ואחרות, זה חלק מן העניין, אבל ההצבעה של חברי הקואליציה כפי שאני מצפה צריכה להיות מאוד ברורה בעד.

משה טור פז: חבר הכנסת כסיף, בבקשה.

עופר כסיף: אני רוצה להתחיל מהשורה התחתונה.

עופר כסיף: השורה התחתונה היא שמלכתחילה תשלומי ההורים הם דבר פסול, בין אם מדובר על תשלומי חובה ובין אם מדובר על תשלומי רשות.

עופר כסיף: עוד רשות כזאת ואבדנו.

עופר כסיף: בוועדת החינוך כבר לפני כמה וכמה כנסות, כשחבר הכנסת מרגי היה יושב-ראש הוועדה, הייתה הסכמה רחבה מכל סיעות הבית על כך שתשלומי הורים זה דבר פסול וצריך להתחיל מתווה לביטולם המוחלט, מתווה הדרגתי על פני כמה שנים.

עופר כסיף: הבעיה שלא הגענו לזה.

עופר כסיף: למה לא הגענו לזה?

עופר כסיף: כי כל פעם מוכרים לוקשים להורים ולנו חברי הכנסת.

עופר כסיף: מדברים גבוהה גבוהה על זה שיבטלו, אבל בינתיים רק מוסיפים.

עופר כסיף: העלאה של הביטוח היא יריקה בפרצוף של ההורים, אם לא יותר גרוע מזה, בעיקר כשאנחנו מדברים על תקופה שבה יוקר המחייה משתולל.

עופר כסיף: דווקא בתקופה שבה יש שחיקה במשכורות והעלאה של המחירים רוצים להעלות את מחיר הביטוח?

עופר כסיף: כמה חוצפה יכולה להיות?

עופר כסיף: כמה זלזול יכול להיות באזרחים?

עופר כסיף: אומרים לאנשים, בעיקר לאוכלוסיות המוחלשות "תשלמו יותר" ואחרי זה "אנחנו עושים לכם טובה"?

עופר כסיף: הגברת שטאובר אמרה שיהיה קיזוז בתשלומי הורים אחרים, מה שאומר שיעלו עכשיו את תשלומי הביטוח אבל אחרי זה יורידו את זה מתשלומים אחרים.

עופר כסיף: אנחנו וההורים שבענו מהבטחות.

עופר כסיף: הזכרתי לא בכדי את הדיונים שהיו בוועדת החינוך בראשותו של חבר הכנסת מרגי, כי גם אז הובטחו הבטחות שלא קוימו.

עופר כסיף: מי תוקע ליד ההורים שעכשיו ההבטחות יקוימו, בעיקר כשעוד מעט יש בחירות ואנחנו לא יודעים מי יהיה שר החינוך הבא?

עופר כסיף: אני לא אומר שחלילה יש כוונה לשקר, אני אומר שהנסיבות מוכיחות שהבטחות לא מולאו יותר פעמים מאשר כן.

עופר כסיף: נניח שימולאו ההבטחות וייקחו את אותו סכום שעלה בביטוח מאחד מתשלומי הרשות כמו תל"ן.

משה טור פז: זו קטגוריה נפרדת.

עופר כסיף: אז ייקחו מאחת הקטגוריות האחרות של תשלומי הרשות שהן כן רלוונטיות, מה שאומר שיצמצמו את השירות באותו תחום, לא שיחזירו את הכסף.

משה טור פז: לא, עופר, מה שנאמר זה שהכסף יינתן על ידי המדינה, שהמדינה תכסה.

עופר כסיף: אם המדינה תכסה - שתכסה עכשיו.

עופר כסיף: זה בעצם לבקש מההורים סוג של אשראי, זה להתייחס להורים כבנק.

עופר כסיף: חברים, הדבר הזה לא יכול לעבור.

עופר כסיף: אם זה יעבור, אני אישית קורא להורים להשבית את הלימודים.

אמילי חיה מואטי: מה זה חינוך חינם אם בית ספר תיכון עולה בסביבות ה-2,500, 3,000 לשנה?

אמילי חיה מואטי: זה עוד לפני כל מיני עמותות הורים שנועדו לקדם את הילדים היותר חזקים.

אמילי חיה מואטי: הורים משלמים אלפי שקלים.

אמילי חיה מואטי: יש איזו מחשבה, חבר הכנסת דוידסון, שזה רק עניין מוסרי, אבל לא, יש פה גם עניין כלכלי מובהק, כי ברגע שאתה מנסה לחסום עוני בצד אחד הוא חוזר לך דרך הרווחה ודרך פשע.

אמילי חיה מואטי: למה תמיד לרמוס את אלה שגם ככה המדינה רומסת אותם מכל כיוון?

אמילי חיה מואטי: לפחות בחינוך נהיה שוויוניים.

אמילי חיה מואטי: מנסים לייצר איזו שהיא קומבינה כדי שהתשלומים לא יעלו, אבל למה לא נותנים יותר זמן כדי להוריד את תשלומי ההורים, כדי לבטל אותם?

אמילי חיה מואטי: על מה אנחנו מדברים כשאנחנו מדברים על חינוך חינם?

אמילי חיה מואטי: איפה שוויון ההזדמנויות?

אמילי חיה מואטי: נראה לי שבזה שווה להשקיע מאשר לנסות לחשוב מה אנחנו מעבירים ממקום למקום.

משה טור פז: מירום שיף, יו"ר הנהגת ההורים הארצית, בבקשה.

מירום שיף: תשלומי הורים לא ירדו ב-10 השנים האחרונות שלכולם יהיה ברור הנושא הזה, שאף אחד לא ימציא המצאות.

מירום שיף: אם רוצים לממן סעיף אחר, יתכבדו המכובדים ויממנו את סעיף הביטוח.

מירום שיף: הדיון היום הוא לכאורה על ביטוח.

מירום שיף: חלקכם יגידו שזה רק 20 ש"ח לשנה או רק תוספת של 12 ש"ח מלפני חודש, ששקל לחודש פשוט לא מעניין.

מירום שיף: מי לא יכול לשלם שקל?

מירום שיף: כולנו יכולים לשלם את זה.

מירום שיף: הדיון היום הוא על תשלומי ההורים, הדיון היום הוא על החברה שלנו, הדיון הוא על אם חינוך ילדנו כולל טיול, הדיון היום הוא על אם חינוך ילדנו כולל תרבות.

מירום שיף: אני נמצא בוועדה הזאת כבר שנה שלישית בתור יו"ר הנהגת הורים, שומע את חברי הכנסת.

מירום שיף: לפני שנה שמעתי אתכם, חברי הכנסת שיושבים פה היום, את אותה ועדה שאמרה, "לא נאשר את תשלומי ההורים במתכונתם הנוכחית".

מירום שיף: שמעתי גם את שרת החינוך, שאני מאוד מכבד, שמבטיחה לטפל בתשלומי ההורים, אבל האמת, והאמת כואבת, לא נעשה כלום, שום דבר.

מירום שיף: לא היה דיון אחד אמיתי שבאו אלינו כהנהגת הורים ואמרו, "זה סכום הכסף שאנחנו יכולים לממן בתשלומי הורים".

מירום שיף: שאף אחד לא יספר לי סיפורים שמקצצים, כי לא מקצצים כלום.

מירום שיף: אולי זה טוב לסיפורים פה.

מירום שיף: לא למדנו כלום מהקורונה, לא למדנו מה חשוב באמת לילדים שלנו, לא למדנו שצריך לטפל בצד הרגשי שלהם.

מירום שיף: צריך לתת מענה שווה לכל הילדים במדינה.

מירום שיף: כן, אדוני ראש הממשלה, גם לגברת כהן מחדרה שרוצה לחיות נורמאלי מגיע חינוך שוויוני.

מירום שיף: כולנו חווים עליות מחירים בכל תחום של חיינו וזה לא רק אצלנו בישראל, אבל למה שהחינוך של הילדים שלנו לא יהיה שוויוני?

מירום שיף: האם לא צריך לתת הזדמנות שווה?

מירום שיף: האם הטיול לא צריך להיות שווה בקרית מלאכי ובהוד השרון?

מירום שיף: האם לא הגיע הזמן שתקיימו הבטחות שאתם חוזרים עליהן שנה אחרי שנה ולעולם לא מקיימים אותן?

מירום שיף: אל תבקשו מאיתנו שנאמין שתחזירו לנו את ה-20 שקל, אנחנו שבעים מההבטחות שלכם.

מירום שיף: האם לא הגיע הזמן שמי שבמעמד הביניים יוכל לפחות בחינוך להתחנך באופן שווה?

מירום שיף: לי יש ביטוח פרטי, אבל מה עושה מי שאין לו?

מירום שיף: לילדים שלנו מגיע ביטוח ראוי, בטח למי שנפגע וצריך עזרה.

מירום שיף: תאמינו לי, הביטוח הזה לא מספיק למי שמתבסס רק עליו, צריך יותר, אבל מי שצריך לשלם את זה זו מדינת ישראל, לא אנחנו ההורים.

מירום שיף: אני פונה למש"מ ואומר, אל תדאגו, אם המכרז הזה ייכשל אתם תחזרו לפה וחברי הכנסת יגידו שזה דחוף ויאשרו לכם עוד העלאה, אין לכם מה להיות בלחץ בנושא הזה.

מירום שיף: אם אנחנו רוצים מדינה שוויונית שמאפשרת לכל ילד להצליח, הגיע הזמן שהמס הבלתי סביר הזה יבוטל.

מירום שיף: תתחילו בכך שתגידו לממשלת ישראל: אתם תשלמו את ה-48.8 מיליון במקום ההורים.

מירום שיף: במדינה מתוקנת משלמים מיסים לפי גובה ההכנסה, דואגים לחינוך שווה לכולם.

מירום שיף: הגיע זמן שתשלומי ההורים יבוטלו והמדינה היא זאת שתשלם אותם במקום ההורים.

מירום שיף: תתחילו בביטוח.

מירום שיף: שרת החינוך, אני מקווה שתעמדי בהבטחתך ומחיר מעונות היום לא יעלה ב-120 שקל לחודש להורים לילדים מגיל אפס עד שלוש, 1,200 שקל בשנה.

מירום שיף: אני יודע שיש משמעת קואליציונית, אבל פעם אחת תחזירו לנו, להורים, את האמון שאפשר לפחות בחינוך לייצר שוויון.

מירום שיף: זה לא לחם, זה לא חלב, זה עתיד המדינה.

מירום שיף: אל תבחרו בפתרון הקל, כי אנחנו לא בנק, אנחנו לא נותנים הלוואות ואין לנו כסף.

מירום שיף: תדרשו מהממשלה שאתם שותפים לה לממן את הביטוח ואת הטיולים, זה חלק מהחינוך של הילדים שלנו.

מירום שיף: תוכיחו שיש סיכוי לילדים של כולנו, גם לאלה שבכפר הבדואי, גם לאלה שבפריפריה, גם למי שאין לו, כי ככה בונים חברה טובה יותר, ככה בונים עתיד.

מירום שיף: הכל תלוי בכם עכשיו.

משה טור פז: עורכת הדין נעם וילדר מהמועצה לשלום הילד, בבקשה.

נעם וילדר: אדוני מכיר את העמדה שלנו ושל חברי כנסת שהיו בדיונים האחרים, אבל אני אגיד אותה שוב ושוב גם בדיון הכללי שיהיה באוגוסט.

נעם וילדר: אנחנו כאן כדי להגיד שאנחנו נגד תשלומי ההורים, אנחנו נגד התופעה הזאת.

נעם וילדר: אנחנו חושבים שצריך לבטל לחלוטין את תשלומי ההורים, כי הם סותרים את עיקרון השוויון, את הזכות הבסיסית לחינוך, את רוח חוק לימוד חובה, והם מביאים להגדלת פערים בחינוך.

נעם וילדר: עד לביטול תשלומי ההורים באופן מוחלט צריך לצמצם אותם כל שנה, לא להגדיל אותם, בטח לא להגדיל את רכיב הביטוח של התאונות האישיות ב-40%.

נעם וילדר: ההצהרה של שרת החינוך שזה יקוזז מתשלומי ההורים האחרים לא מרגיעה, כמו שנאמר, ולא מספקת.

נעם וילדר: אנחנו מודעים לכוח של שרת החינוך להזיז הרים בתחומים מסוימים, אנחנו לא לוקחים לה את זה, אבל אנחנו עוד לא ראינו שחור על גבי לבן דברים שנעשו בעניין תשלומי ההורים.

נעם וילדר: אנחנו כרגע רק רואים שמגדילים את הסכום.

נעם וילדר: הסיבה לעליית מחירי הפוליסה היא עליית מחירים כללית, ככה גם נאמר בדיון האחרון.

נעם וילדר: דווקא זאת צריכה להיותה הסיבה להתערבות של המדינה, כי יש יותר ילדים שחיים בעוני היום, כי הפערים החברתיים רק מתרחבים.

נעם וילדר: דווקא בגלל עליית המחירים, שזאת הטענה שצריכה להיות וכולם צריכים להגיד אותה, חייבים לבלום את זה ולא לאפשר את זה.

נעם וילדר: אנחנו כאן מחכים, כמו שנאמר, לדיון כללי על ביטול תשלומי ההורים שלא יהיה באוגוסט, שלא יהיה כל פעם לפני תחילת הלימודים.

נעם וילדר: חייבים להזיז את ההר הזה קדימה.

משה טור פז: תודה.

משה טור פז: אני מבקש מהחברה למשק וכלכלה שמבצעים את המכרז בפועל, להציג את התהליך.

אופיר יהונתן: פרסמנו את המכרז הקודם ב-30 במאי, יום אחרי החלטת ועדת החינוך הקודמת על 57 שקלים.

אופיר יהונתן: כמו שכולכם הבנתם, המכרז נסגר ב-5.7, כחודש ושבוע לאחר מכן ללא קביעת זוכה.

אופיר יהונתן: כרגע אנחנו חייבים לפרסם מכרז הכי מהר שאפשר - בתקווה כבר מחר - על מנת ש-258 הרשויות המקומיות במדינת ישראל יוכלו להתקשר עם זוכה במכרז ולקיים את החובה החוקית שלהן.

יוסף טייב: הדיון הזה הוא דיון בקונטקסט של העלאת דמי הביטוח על מנת לפתוח את שנת הלימודים.

יוסף טייב: פתיחת שנת הלימודים במדינת ישראל זה לא סתם אירוע, זה אירוע מכונן.

יוסף טייב: ידידיי חברי הכנסת אומרים, "תשביתו את הלימודים", וכל אחד עם החרב הזאת על חשבון הילדים.

יוסף טייב: כל הרעיון הזה של לא לפתוח את בתי הספר הוא בעיני רעיון בלתי מתקבל על הדעת.

יוסף טייב: אנחנו בשנה שעברה ישבנו בוועדה הזאת וקיבלנו החלטות היסטוריות, לא פחות ולא יותר, על כך שלמרות הקורונה אנחנו פותחים את שנת הלימודים.

יוסף טייב: זוכר חברי חבר הכנסת טור פז שאני הייתי אחד מאלה שהוביל את הדבר.

יוסף טייב: אנשים חשבו שאולי כדאי לפתוח אחרי החגים, אבל אנחנו ראינו את כל הצרות ואת כל הבעיות שנופלות על ילדי ישראל כאשר בתי הספר סגורים.

יוסף טייב: הנחת העבודה שלנו כאן חייבת להיות כזאת שבתי הספר ייפתחו.

יוסף טייב: תשלומי ההורים, שזה נושא רחב מאוד שעסקנו בו, לא עלו שש שנים.

יוסף טייב: כל מי שיושב כאן, כולל מפלגת העבודה שעכשיו פתאום מתנגדת לתשלומי הורים, הצביעה בעד העלאה שהייתה.

יוסף טייב: העלייה בביטוח באה כתוצאה מכשל ניהולי, כתוצאה מכך שהמכרזים לא עלו יפה.

יוסף טייב: אופיר אמר לנו שאנחנו חייבים תוך חודש לקבל מכרז שכן יעבוד.

אופיר יהונתן: את זה לא אמרתי.

יוסף טייב: כמו שאמר כאן ידידי חבר הכנסת בני בגין, כבר מזמן צריך היה להחליט על הדבר הזה.

יוסף טייב: אנחנו לא יכולים בדקה ה-90 להחליט על הדבר הזה.

יוסף טייב: היו לי אתמול שיחות עם שר האוצר שמבין את גודל השעה, שמבין את גודל האתגר, ואנחנו נעשה כל מאמץ שהדברים האלה יהיו.

יוסף טייב: אני לא יודע כרגע לגבי המתווה, אני מבין שזה עוד לא עבר לשכות משפטיות לגבי איך זה ייעשה, אבל יעשו כל מאמץ בתיאום עם שרת החינוך על מנת שלא תהיה העלאה בתשלומי הורים.

יוסף טייב: צריך קודם כל שנבטיח את שלומם וביטחונם של הילדים בתוך המסגרת הזאת על ידי הביטוח.

יוסף טייב: הסכום של 69 שקלים הוא סכום שאין לו שום דבר להתבסס עליו.

יוסף טייב: אני לא יודע מי ביצע את המהלך האקטוארי, צריך לבדוק היטב על מנת שיהיה סכום כמו שאנחנו חושבים, אבל כרגע זה הסכום שעומד בפנינו.

משה טור פז: נציג משרד החינוך, בבקשה.

מאיר כהן: אין הבטחה פה משום צד שהמכרז הזה יעבור בשלום.

מאיר כהן: אנחנו מקווים.

מאיר כהן: אין לנו אפשרות לנחש מה הסכום הנכון שחברות הביטוח יהיו מעוניינות בו, אנחנו פועלים על פי היגיון מסוים שהוא מוגבל.

מאיר כהן: צריך לזכור שאם נצליח, ובעזרת השם נעשה ונצליח, יהיה זכיין ונעבור את זה.

מאיר כהן: הכיסוי הביטוחי הוא מעולה, זה אחד מהכיסויים הביטוחיים הטובים ביותר שיש היום במשק.

מאיר כהן: כולם מכירים את הפרסומת של שקל ליום, 365 שקלים לשנה, שזה ביטוח מעולה, אבל פה בהרבה פחות יש ביטוח טוב יותר שמכסה גם את ההורים שמלווים את התלמידים בכל פעילות בית ספרית, גם חברי ועד ההורים מכוסים.

מאיר כהן: אנחנו שואפים להשיג את הביטוח הזה, להשיג את הטוב ביותר.

מאיר כהן: אישור הסכום הזה בוועדה ייתן לנו לצאת לדרך, נקווה שזה יצליח.

מאיר כהן: כל מה שמסביב הוא מסביב, כרגע זה העיקר.

נועה בן אריה: האמירה ביחס לאי יכולת לפתוח את שנת הלימודים היא לא אמירה פופוליסטית, היא לא מגיעה מהמקום הזה.

נועה בן אריה: החובה החוקית שחלה על הרשויות המקומיות להבטיח שכל תלמיד במדינת ישראל יהיה מבוטח עם פתיחת השנה, היא עניין שיכול להשפיע על היכולת שלנו לשלוח את התלמידים לבתי הספר.

נועה בן אריה: שום רשות מקומית במדינת ישראל לא תיקח סיכון של לשלוח ילד לא מבוטח לבית הספר כאשר תיפתח שנת הלימודים אם לא יהיה ביטוח תאונות אישיות, משום שהתוצאה היא הרת אסון אם חס וחלילה יקרה אירוע כזה.

נועה בן אריה: זה לא בשם הפופוליזם.

נועה בן אריה: לא באתי לכאן לטעון איזה שהוא טיעון עם דרמה גדולה, אני מדברת על מצב נתון.

נועה בן אריה: התכלית של הביטוח היא דווקא האוכלוסייה המוחלשות.

נועה בן אריה: חבר הכנסת דוידסון דיבר על הפעילות הבלתי פורמאלית שההורים שידם אינה משגת לא יכולים לממן.

נועה בן אריה: התכלית של הביטוח הזה היא להבטיח שאותו ילד שההורה לא יכול לבטח יהיה מבוטח 24/7, 365 ימים.

אמילי חיה מואטי: זו בדיוק הסיבה שזה כל כך מקומם - שאלה שיש להם מבוטחים 24/7 והכל בסדר.

נועה בן אריה: חברת הכנסת מואטי, אין לי ויכוח איתך.

נועה בן אריה: לשלטון המקומי אין ויכוח עם אף אחד בחדר הזה, יש לו אך ורק חשש מזה שתלמיד במדינת ישראל לא יוכל להיות מבוטח ב-1 בספטמבר.

קריאה: הוויכוח הוא רק מי מממן.

סימון דוידסון: עד לפני שלוש שנים גם מי שהלך לחוג במתנ"ס אחר הצוהריים היה צריך להוסיף לביטוח, אבל זה בוטל.

סימון דוידסון: הביטוח הנוכחי כולל את הביטוחים אחר הצוהריים, שזה הרבה מאוד כסף כי זה לכל חוג ספורט וגם לחוגים במתנ"סים.

מירום שיף: אמרתי שמחייבים.

סימון דוידסון: לא חוקי.

סימון דוידסון: אחר הצוהריים לא צריך לשלם על שום חוג ספורט ביטוח, אלא אם כן זה ספורט מקצועני ורוצים ביטוח נוסף - זה נקרא ביטוח תאונות אישיות מורחב לספורטאים.

מירום שיף: עדיין יש מקומות שמחייבים.

סימון דוידסון: אז זה לא חוקי.

סימון דוידסון: כיושב ראש הנהגת ההורים תפעל בנושא הזה ואני אהיה מוכן לעזור לך.

סימון דוידסון: הקשבתי לכל מילה שאמרת, כל מילה הייתה כמו חץ.

סימון דוידסון: אנחנו באמת לוקחים אחריות, אנחנו לא יושבים פה כקטע פופוליסטי.

סימון דוידסון: אני זוכר שנאבקנו כדי להוסיף את ה-60 מיליון שקל הנוספים לאלה שבאמת אין להם.

סימון דוידסון: אני אצביע היום בעד וגם מצפה שחברי הכנסת יצביעו בעד, כי אין לנו ברירה.

מירום שיף: יש לכם.

סימון דוידסון: אין לנו ברירה.

סימון דוידסון: אני דורש שיהיה פה דיון כמה שיותר מהר בנושא תשלומי הורים.

סימון דוידסון: אסור לחכות לרגע האחרון שאז יגידו לנו שאין ברירה, כי בפעם הבאה אנחנו לא נרים יד.

סימון דוידסון: בואו נעשה את הדיון הזה יסודי, מסודר, ניכנס לפרטים, כדי שלא נגיע לרגע האחרון ואז יגידו, "טוב, אין ברירה, חייבים להרים יד".

סימון דוידסון: צריכים לדון בנושא הזה פעם אחת ולתמיד, לעשות כמה דיונים.

סימון דוידסון: בסוף ישלמו כסף, אבל לפחות שזה יהיה כמה שפחות.

סימון דוידסון: אני עובד המון עם אוכלוסייה חלשה.

סימון דוידסון: אני גר בנתניה.

סימון דוידסון: אני שומע, אני יודע ואני מרגיש שבאמת להרבה מאוד קשה.

סימון דוידסון: אתמול בלילה עשינו דיון לגבי בית ספר בנתניה, לגבי ילדים שנכנסו לאיזו שהיא מגמה שעכשיו ההורים צריכים להוסיף 1,500 שקל אחרת המגמה תיסגר.

סימון דוידסון: מדובר בילדים שהגיעו לכיתה י"א ולמדו במגמה שעכשיו תיסגר.

סימון דוידסון: קשה לי עם זה.

סימון דוידסון: אנחנו נעשה ככל יכולתנו - כמובן שבשיתוף פעולה איתכם - כדי להוריד כמה שיותר את הנושא הזה של תשלומי הורים.

אמילי חיה מואטי: אין דבר כזה אוכלוסייה חלשה, יש אוכלוסייה מוחלשת שהמדינה החלישה אותה.

אמילי חיה מואטי: ההיפך מעוני זה לא עושר, ההיפך מעוני זה צדק.

אמילי חיה מואטי: אני מצביעה נגד עד שאני לא רואה את מה שציינה מנכ"לית משרד החינוך, את זה שההורים לא משלמים שקל יותר השנה.

עופר כסיף: אני חולק על ידידי סימון שאומר שאין ברירה.

עופר כסיף: יש ברירה, והברירה היא שהמדינה תשלם.

עופר כסיף: דרך אגב, זה גם לא דבר שהוא מופרך.

עופר כסיף: בסעיף 7(א) בחוק חינוך חובה חינם נאמר, ואני מצטט: "המדינה אחראית למתן חינוך חובה לפי חוק זה".

עופר כסיף: זה כתוב בחוק שחור על גבי לבן.

עופר כסיף: כל תשלום הורים, כולל מה שאנחנו מדברים בו היום, סותר את החוק הזה במעל ומעבר למה שנאמר עד כה.

אלון טל: בתור יליד מדינה שיש בה פערים חברתיים עצומים ומערכת חינוך פרטית שנותנת דברים שרוב האוכלוסייה רק יכולה לחלום עליהם, אני חייב לציין שמדינת ישראל עושה הרבה מאוד כדי לצמצם פערים, והמגמות הן נכונות.

אלון טל: אנחנו שומעים שפוליסת הביטוח הולכת ומתרחבת.

אלון טל: בואו נתחיל את הדיון על תשלומי הורים עכשיו, כדי שנגיע לאיזו שהיא בשורה חדשה לקראת ראשון בספטמבר.

משה טור פז: עורך דין סרוסי, סגן יושב ראש הנהלת ההורים הארצית.

אבי סרוסי: תנועות הנוער וחוגי הספורט חייבים ביטוח.

סימון דוידסון: ביטוח נוסף?

אבי סרוסי: חייבים ביטוח.

סימון דוידסון: הם לא צריכים ביטוח נוסף.

דלית שטאובר: הם צריכים לבטח פעילות.

אבי סרוסי: ברגעים האחרונים אנחנו מקבלים הודעות רבות מכלל ההנהגות במדינת ישראל שבהן הן מביעות אכזבה מהנתונים ומהמילים שנאמרו כאן.

אבי סרוסי: לאחר הדברים של מירום שיף, יו"ר הנהגת ההורים הארצית, ראוי להסביר את הפוליסה שאנחנו משלמים פה, פוליסה מדהימה וטובה.

אבי סרוסי: העלאה של 40% תיתן היתר להעלאת מחירים של כלל החוגים, הטיולים, הצגות, תל"ן ועוד.

אבי סרוסי: במצב של 100% נכות לצמיתות של תלמיד, הורה התלמיד יקבל 395,000 שקלים בנוסף לאובדן היכולת להגיע למוסדות החינוך למעלה מ-55 ימים רצופים בהוראת רופא מומחה.

אבי סרוסי: בנכות נמוכה מ-5%, על פי הרופא המבטח שבודק ומחליט, לא יינתן פיצוי, רק בנכות גבוהה עם ערכים נזיקיים גבוהים יקבל התלמיד פיצוי.

אבי סרוסי: לגבי מה נעשה ב-1.9 אם לא יהיה לנו ביטוח.

אבי סרוסי: על הוועדה והממשלה לדאוג כי ביטוח תלמידים יועבר לחברת הביטוח הממשלתית ענבל, כדי לא לרדוף כל כמה שנים אחר חברות ביטוח פרטיות וכדי להימנע מגבייה על ידי הרשויות המקומיות עם אמצעי אכיפה על משפחות קשות יום.

אבי סרוסי: לא ברור איך בסכומים האלה לא נמצאה חברת ביטוח עד למועד זה.

אבי סרוסי: אחרי תקופת קורונה ארוכה דעתנו כי המחיר סביר ואין שום טעם בהעלאה.

אבי סרוסי: על הוועדה הבוקר הזה להשית את התוספת מ-49 שקלים ל-69 שקלים על משרד החינוך והמדינה, לא על הורי ישראל שקורסים תחת תשלומי ההורים הגבוהים.

אבי סרוסי: אני הייתי בישיבה לפני מספר שנים עם המועצה לשלום הילד בוועדת החינוך הקודמת ודיברו בה חלק מהחברים על כך שזה לא יהיה יותר, אבל הנה אנחנו כאן שומעים את אותן מילים בדיוק רק בניסוח אחר.

אבי סרוסי: אם בעוד שבועיים זה לא, יבואו בעוד שבועיים עוד פעם ואז מה אנחנו נגיד?

אבי סרוסי: זאת פעם אחרונה שאנחנו נאשר, לא נפתח את שנת הלימודים.

אמילי חיה מואטי: כבר תקופה ארוכה שיושבת ראש נעמ"ת חגית פאר זועקת את העניין הזה של מעונות היום.

אמילי חיה מואטי: אם אנחנו כבר פה ויש לנו את הקשב של האוצר, אני קוראת לשר האוצר להפוך כל אבן כדי ששנת הלימודים תיפתח ב-1 בספטמבר.

אמילי חיה מואטי: לא הגיוני שהכל בסופו של דבר נופל על ראשת נעמ"ת וראשת הארגונים שאמורות לדאוג לנשים שתצאנה לעבוד.

מירום שיף: רבותיי, אני יכול לצייר לכם את הסצנריו שיקרה בוועדה הזאת בעוד חודש.

מירום שיף: בעוד חודש כולכם תתכנסו פה, תספרו לנו שבעוד 70 יום יש בחירות ואתם לא יכולים לתת הטבה לאזרחים כי היועצת המשפטית לממשלה לא מרשה לכם מבחינה חוקית.

מירום שיף: ואתם יודעים מה?

מירום שיף: אתם תהיו צודקים.

מירום שיף: הסיפור הוא לא 20 שקל, הסיפור הוא איך מדינת ישראל מממנת חינוך לילדים שלנו.

מירום שיף: אולי שבוע קודם יבוא המש"מ, ואני לא מאשים אותו, ויגיד שאותן חברות מסחריות לא עמדו בתנאי המכרז וצריך עוד 10 שקל.

מירום שיף: ואז מה תגידו?

מירום שיף: שחייבים לפתוח את שנת הלימודים ואין מי שיממן חוץ מהבנק שקוראים לו ההורים.

מירום שיף: תסתכלו על עצמכם במראה אחד אחד ותזכרו שאמרתי שאתם לא תורידו בתשלומי ההורים שקל.

דלית שטאובר: העלייה שאנחנו מבקשים היום להביא לדיון היא העלייה בפרמיה כתוצאה מהכשל של המכרז הקודם.

דלית שטאובר: שרת החינוך יפעת שאשא ביטון ושר האוצר פועלים כדי שסך כל תשלומי ההורים לא יעלו ותימצא הדרך לכך.

דלית שטאובר: לא נותר לי להוסיף על חשיבות ההחלטה היום כדי שילדי ישראל יזכו לכיסוי ביטוחי, מה שיאפשר לפקידים לעמוד בהוראת החוק שנחקק בבית הזה.

אורית סטרוק: לגבי נושא התשלום.

אורית סטרוק: אני חושבת שהגענו לרוויה בתשלומים שמושתים על ההורים.

אורית סטרוק: החשבון לא יכול להיעשות בדרך של פה זה רק עוד 20 שקל, פה זה רק עוד 10 שקלים, כי במצטבר אנחנו מגיעים למצב שחינוך חינם הוא סיסמא יפה ותו לא ומשפחות לא יכולות לעמוד בזה, במיוחד כשמדובר במשפחות שיש להן יותר מילד אחד, משפחות ברוכות ילדים.

אורית סטרוק: אנחנו יודעים על ילדים שמודרים מפעילויות בגלל שלהוריהם אין אפשרות לשלם.

משה טור פז: שתי הנחות יסוד יש לי בבואי לדיון הזה.

משה טור פז: ההנחה הראשונה של לתת הכל לכולם זו הדרך הגרועה ביותר לעשות שוויון.

משה טור פז: אם היו בידיי 172.5 מיליון שקלים עבור תקציב החינוך, הייתי בוחר לתת אותם לאוכלוסיות שזקוקות להן ביותר - יש לנו מועמדים רבים - ולא מחלק לכל אחד מילדי ישראל 69 שקלים.

משה טור פז: הדבר השני שהוצע כאן על ידי הדרג המקצועי ועל ידי המנכ"לית זה שכיסוי ביטוחי טוב הוא אינטרס ראשון במעלה של כלל ילדי ישראל, הוא דואג במיוחד לאלה שאין להם כיסוי ביטוחי פרטי.

משה טור פז: ההתעקשות על כך שייעשה מכרז שייתן כיסוי ביטוחי הוא מבחינתי עיקר ההישג שצריכים לצאת איתו מכאן.

משה טור פז: התשלום של מספר שקלים על מנת שכאשר חס וחלילה יגיע היום ותצטרך לתבוע את הביטוח, הוא אינטרס ראשון במעלה שלנו כחברי ועדת חינוך בהגיענו לאוכלוסיות מוחלשות.

משה טור פז: הדיון הזה הוא לא דיון קל.

משה טור פז: בדיון הזה יש גם ענייניות רבה וגם פוליטיקה בתקופת בחירות.

משה טור פז: התחייבה כאן מנכ"לית משרד החינוך באוזננו, ואני קיבלתי אתמול בערב גם את התחייבותה של מנכ"לית משרד ראש הממשלה, שההורים לא ישלמו בשנת הלימודים תשפ"ג יותר כיוון שכל העלאה שתאושר כאן תרד בתשלומי הרשות.

משה טור פז: אני מקבל את עמדתם ופנייתם של חברי הכנסת ופניתי ליו"ר הוועדה הקבועה שרן השכל שתקיים דיון על תשלומי ההורים בהקדם כדי שנוכל לקיים אותו בנחת וכראוי.

משה טור פז: אם נצטרך שראש הממשלה בעצמו יתערב בעניין הזה, זה מה שיקרה.

משה טור פז: לאור הדברים שנאמרו אחרי ששמענו מספר פעמים את כל חברי הכנסת, אני מעלה כאן להצבעה את העלאה של תשלום החובה לשנה אחת פלוס שנתיים נוספות.

משה טור פז: לפני ההצבעה נקיים התייעצות סיעתית.

משה טור פז: לאור הכשל במכרז והצורך הדחוף להגן על ילדי ישראל בכיסוי ביטוחי, אנו מקבלים את בקשת שרת החינוך להעלות את דמי הביטוח ל-69 ₪.

משה טור פז: מוסכם על כל הגורמים, לרבות שר האוצר, שרת החינוך וראש הממשלה, כי עקב עלות הכיסוי הביטוחי לא תהיה עלייה בתשלומי ההורים בשנת הלימודים תשפ"ג.

משה טור פז: האישור כאן הוא לשנה פלוס שנתיים נוספות.

משה טור פז: מי בעד הדברים כמו שהצגתי, מי נגד?

משה טור פז: אושר.

משה טור פז: ההחלטה התקבלה.

משה טור פז: הישיבה נסגרה, תודה רבה.